Predkladacia správa

Ministerstvo spravodlivosti predkladá na základe Uznesenia vlády Slovenskej republiky č. 76 z 26. januára 2005 návrh zákona, ktorým sa mení a dopĺňa zákon č. 34/2002 Z. z. o nadáciách a o zmene Občianskeho zákonníka v znení neskorších predpisov. 

Uvedeným uznesením bolo podpredsedovi vlády a ministrovi spravodlivosti v bode B.1. uložené, aby v súlade so schválenými opatreniami na zefektívnenie zverejňovania údajov v Obchodnom vestníku vypracoval a predložil na rokovanie vlády tento návrh zákona.

Novou právnou úpravou sa predovšetkým zavádzajú ustanovenia týkajúce sa zefektívnenia údajov zverejňovaných v Obchodnom vestníku. 

V porovnaní s platným právnym stavom návrh zákona presnejšie upravuje ustanovenia týkajúce sa nadačnej listiny, s cieľom dosiahnuť nemožnosť meniť a dopĺňať údaje, ktoré sa týkajú zakladateľov nadácie. 

Návrh zákona ďalej rieši zavedenie sankcií v prípadoch neplnenia si informačnej povinnosti zo strany nadácií, keďže uvedená úprava v zákone č. 34/2002 Z. z. o nadáciách a o zmene Občianskeho zákonníka v znení neskorších predpisov absentovala, čo spôsobovalo problémy v aplikačnej praxi.

Pre dosiahnutie ucelenejšej právnej úpravy sa podrobnejšie upravuje možnosť použitia nadačného imania v prípade zrušenia nadácie bez likvidácie a prechodu tohto imanie na obec. Tiež sa stanovuje nemožnosť použitia nadačného imania na úhradu záväzkov nadácie.

Predkladaný návrh zákona, ktorým sa mení a dopĺňa zákon  č. 34/2002 Z. z. o nadáciách a o zmene Občianskeho zákonníka v znení neskorších predpisov, nezakladá zvýšenie nárokov na finančné prostriedky zo štátneho rozpočtu a zvýšené nároky na pracovné sily a organizačné zabezpečenie, preto sa doložka finančných, ekonomických a environmentálnych vplyvov, vplyvov na zamestnanosť a podnikateľské prostredie nevyhotovuje. 

Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami a inými medzinárodnými dokumentmi, ktorými je Slovenská republiky viazaná.